หุ้นโซลปิดบวก 0.86% รับแบงก์ชาติอังกฤษเล็งกระตุ้นศก.
หุ้นโซลปิดบวก 0.86% รับแบงก์ชาติอังกฤษเล็งกระตุ้นศก.
1 ก.ค. 2559

ดัชนีคอมโพสิตตลาดหุ้นเกาหลีใต้ปิดบวกในวันนี้ ซึ่งเป็นการปิดบวกติดต่อกันเป็นวันที่ 5 เนื่องจากนักลงทุนคลายความวิตกกังวลต่อสถานการณ์ Brexit หลังจากนายมาร์ค คาร์นีย์ ผู้ว่าการธนาคารกลางอังกฤษส่งสัญญาณว่าจะใช้นโยบายผ่อนคลายการเงินเพิ่มเติม เพื่อกระตุ้นเศรษฐกิจภายในประเทศ ขณะที่เงินวอนแข็งค่าเมื่อเทียบดอลลาร์สหรัฐ
ดัชนีคอมโพสิตตลาดหุ้นเกาหลีใต้ (KOSPI) ปรับตัวขึ้น 16.97 จุด หรือ +0.86% ปิดที่ 1,987.32 จุด โดยมีปริมาณการซื้อขาย 442 ล้านหุ้น มูลค่า 4.28 ล้านล้านวอน (3.6 พันล้านดอลลาร์สหรัฐ) โดยมีหุ้นบวกมากกว่าหุ้นลบในสัดส่วน 570 ต่อ 232
สำหรับข้อมูลเศรษฐกิจเกาหลีใต้ในวันนี้ รัฐบาลเกาหลีใต้รายงานว่า ยอดการส่งออกของเกาหลีใต้ปรับตัวลดลง 2.7% ในเดือนมิ.ย. ส่วนมูลค่าการส่งออกเดือนมิ.ย.อยู่ที่ 4.53 หมื่นล้านดอลลาร์สหรัฐ ลดลงจากระดับ 4.656 หมื่นล้านดอลลาร์สหรัฐในช่วงเดียวกันของปีที่แล้ว